Anterussion elétrica

N'anterussion elétrica a l'é 'n perìod (pì o men longh) anté che la fornidura ëd corent elétrica an na zòna a l'é blocà.

A-i son vàire càuse d'anterussion elétrica ant la rej ëd fornidura. D'esempi a son: ëd vast a la sentral elétrica; ëd dann a le linie elétriche, a le sot-ëstassion elétriche o a d'àutre part dël sistema ëd distribussion, pr'ën curt-sircuit o 'l dzor-càrich dj'eletrodot prinsipaj.

Ij taj dla corent a son particolarman crìtich cand l'ambient o la sigurëssa pùblica a son a l'arzigh. D'istitussion 'me j'ospidaj, ij filtr dl'eva dle fognadure, le min-e e via fòrt ëd sòlit a l'han ëd fornidure elétriche alternative për j'emergense ch'as ativo an automàtich cand la corent a dròca. D'àutri sistema d'amportansa crìtica, 'me  le telecomunicassion, a devo avèj na corent d'emergensa.
Ij cambrin teléfonich dë scambi a l'han ëd sòlit ëd dispositiv ëd supòrt con ëd baterìe a piomb e àcid e 'dcò na prèisa për gropé 'n generator durant j'anterussion pì longhe.

Sòrt d'anterussion
J'anterussion elétriche a son classificà an tre diferent fenòmeno, conforma a soe durà e sòj efet:
Ën manch temporani a dura pòchi scond e a l'é causà ëd sòlit da na cita fala sla linia dla corent. La corent a l'é ripristinà an automàtich cand la fala as rangia.
Ën cal a l'é 'n robaton dël voltage ant na fornidura d'energìa. Ëd sòlit as peul armarchesse la sombrura dovùa al cal ëd voltage. Ij caj ëd tension a peulo causé dle scarse prestassion dj'angign o fin-a në scoret fonsionament.
N'anterussion elétrica as arferiss al manch total ëd corent ant n'àrea e a l'é la forma pì greva e definitiva ch'a peul ocore. J'anterussion elétriche causà da le sentraj elétriche o da 'd dann a le sentraj elétriche a son bin difìcij da rangé an pressa. J'anterussion a peulo duré da pòche minute a vàire sman-e, scond la natura dl'anterussion o la configurassion dla rej elétrica.

Categorìa:Tecnologìa